               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.11.2017
            COM(2017) 643 final
            2017/0297(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/17/ΕΚ του Συμβουλίου όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών κτηνοτροφικών φυτών και δημητριακών που διενεργούνται στη Βραζιλία και την ισοδυναμία των σπόρων προς σπορά κτηνοτροφικών φυτών και δημητριακών που παράγονται στη Βραζιλία, και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών, κηπευτικών καθώς και ελαιούχων και κλωστικών φυτών που διενεργούνται στη Μολδαβία και την ισοδυναμία των σπόρων προς σπορά δημητριακών, κηπευτικών καθώς και ελαιούχων και κλωστικών φυτών που παράγονται στη Μολδαβία

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Η απόφαση 2003/17/ΕΚ του Συμβουλίου παρέχει ισοδυναμία προς ορισμένες τρίτες χώρες όσον αφορά τους καλλιεργητικούς ελέγχους και την παραγωγή σπόρων προς σπορά ορισμένων ειδών, που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στις χώρες αυτές παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Ευρωπαϊκής Ένωσης. Δεδομένου ότι η Βραζιλία και η Μολδαβία δεν συγκαταλέγονται στις εν λόγω τρίτες χώρες, οι σπόροι προς σπορά που συγκομίζονται εκεί δεν μπορούν να εισαχθούν στην ΕΕ.

               Η Βραζιλία υπέβαλε αίτηση στην Επιτροπή με την οποία ζητούσε οι σπόροι προς σπορά κτηνοτροφικών φυτών και δημητριακών να καλύπτονται από την απόφαση 2003/17/ΕΚ του Συμβουλίου, όσον αφορά την ισοδυναμία των εν λόγω σπόρων.

               Η Μολδαβία ζήτησε από την Επιτροπή οι σπόροι προς σπορά δημητριακών, ελαιούχων και κλωστικών φυτών και κηπευτικών να καλύπτονται από την ίδια απόφαση όσον αφορά την ισοδυναμία των εν λόγω σπόρων.

               Ανταποκρινόμενη σ’ αυτά τα αιτήματα, η Επιτροπή εξέτασε τη νομοθεσία της Βραζιλίας και της Μολδαβίας σχετικά με το θέμα. Στη συνέχεια, έλεγξε τους καλλιεργητικούς ελέγχους και τα συστήματα πιστοποίησης σπόρων προς σπορά στη Βραζιλία και τη Μολδαβία. Η Επιτροπή κατέληξε στο συμπέρασμα ότι οι απαιτήσεις και τα συστήματά τους είναι ισοδύναμα με εκείνα της ΕΕ και παρέχουν τις ίδιες εγγυήσεις.

               Ως εκ τούτου, είναι σκόπιμο οι σπόροι προς σπορά της Βραζιλίας να αναγνωριστούν ως ισοδύναμοι με τους σπόρους προς σπορά κτηνοτροφικών φυτών και δημητριακών που συγκομίζονται, παράγονται και ελέγχονται στην ΕΕ. Αυτό μπορεί να γίνει μέσω απόφασης που θα εγκριθεί από το Ευρωπαϊκό Κοινοβούλιο και το Συμβούλιο.

               Ομοίως, είναι σκόπιμο οι σπόροι προς σπορά της Μολδαβίας να αναγνωριστούν ως ισοδύναμοι με τους σπόρους προς σπορά από δημητριακά, ελαιούχα και κλωστικά φυτά, καθώς και κηπευτικά που συγκομίζονται, παράγονται και ελέγχονται στην ΕΕ. Αυτό μπορεί να γίνει μέσω απόφασης που θα εγκριθεί από το Ευρωπαϊκό Κοινοβούλιο και το Συμβούλιο.

               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               Η αναγνώριση της ισοδυναμίας των νομικών απαιτήσεων και των επίσημων ελέγχων τρίτης χώρας για την πιστοποίηση σπόρων προς σπορά είναι τεχνικό μέτρο. Περιλαμβάνει την εκτίμηση της νομοθεσίας και των συστημάτων ελέγχου που έχουν τεθεί σε εφαρμογή και, ως εκ τούτου, της ικανότητας συγκεκριμένης τρίτης χώρας να διενεργεί πιστοποίηση σπόρων προς σπορά. Το μέτρο αυτό υλοποιείται σύμφωνα με τις απαιτήσεις που ορίζονται στο παράρτημα ΙΙ της απόφασης 2003/17/ΕΚ. Δεδομένου ότι δεν άπτεται ζητημάτων πολιτικής, δεν απαιτείται εκτίμηση επιπτώσεων.

               Σε συμβουλευτικές συνεδριάσεις με τα ενδιαφερόμενα μέρη και σε διάφορες συνεδριάσεις της μόνιμης επιτροπής φυτών, ζώων, τροφίμων και ζωοτροφών, ο κλάδος σπόρων προς σπορά της ΕΕ και τα κράτη μέλη κάλεσαν την Επιτροπή να αναλάβει δράση επί του θέματος. Η παρούσα απόφαση αναμένεται να ωφελήσει εταιρείες σπόρων προς σπορά της ΕΕ που δραστηριοποιούνται στη Βραζιλία και τη Μολδαβία, δυνητικούς εισαγωγείς σπόρων προς σπορά της ΕΕ από αυτές τις χώρες και γεωργούς της ΕΕ, οι οποίοι θα έχουν πλέον πρόσβαση σε ευρύτερο φάσμα σπόρων προς σπορά.

               Η Επιτροπή πραγματοποίησε επίσης δημόσια διαβούλευση διάρκειας τεσσάρων εβδομάδων, η οποία ολοκληρώθηκε στις 22 Αυγούστου 2017, σχετικά με τον χάρτη πορείας που συνδέεται με την παρούσα πρόταση. Τα λίγα σχόλια που ελήφθησαν ήταν όλα θετικά, εκφράζοντας υποστήριξη για την πρόταση. Ορισμένοι ενδιαφερόμενοι φορείς αναμένουν ότι η πράξη θα ενθαρρύνει την αμοιβαιότητα στο εμπόριο σπόρων προς σπορά.

               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

               Στόχος της πρότασης είναι η εφαρμογή του άρθρου 16 παράγραφος 1 της οδηγίας 66/401/ΕΟΚ, του άρθρου 16 παράγραφος 1 της οδηγίας 66/402/ΕΟΚ και του άρθρου 20 παράγραφος 1 της οδηγίας 2002/57/ΕΚ· η προσθήκη, στην

                  απόφαση 2003/17/ΕΚ

                του Συμβουλίου, του άρθρου 37 παράγραφος 1 της οδηγίας 2002/55/ΕΚ σχετικά με την αναγνώριση της ισοδυναμίας σπόρων προς σπορά κτηνοτροφικών φυτών, δημητριακών, κηπευτικών, καθώς και ελαιούχων και κλωστικών φυτών που συγκομίζονται σε τρίτη χώρα όσον αφορά τις ειδικές εγγυήσεις και τις διατάξεις της εν λόγω οδηγίας· και η εφαρμογή του άρθρου 37 παράγραφος 1 της οδηγίας 2002/55/ΕΚ.

               4.ΔΗΜΟΣΙΟΝΟΜΙΚΗ ΕΠΙΠΤΩΣΗ

               Δεν υπάρχουν δημοσιονομικές επιπτώσεις.

               2017/0297 (COD)

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               για την τροποποίηση της απόφασης 2003/17/ΕΚ του Συμβουλίου όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών κτηνοτροφικών φυτών και δημητριακών που διενεργούνται στη Βραζιλία και την ισοδυναμία των σπόρων προς σπορά κτηνοτροφικών φυτών και δημητριακών που παράγονται στη Βραζιλία, και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών, κηπευτικών καθώς και ελαιούχων και κλωστικών φυτών που διενεργούνται στη Μολδαβία και την ισοδυναμία των σπόρων προς σπορά δημητριακών, κηπευτικών καθώς και ελαιούχων και κλωστικών φυτών που παράγονται στη Μολδαβία

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών
                  1
               , και ιδίως το άρθρο 16 παράγραφος 1,

               Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά
                  2
               , και ιδίως το άρθρο 16 παράγραφος 1,

               Έχοντας υπόψη την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών
                  3
               , και ιδίως το άρθρο 37 παράγραφος 1,

               Έχοντας υπόψη την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών
                  4
               , και ιδίως το άρθρο 20 παράγραφος 1,

               Έχοντας υπόψη την πρόταση της Ευρωπαϊκής Επιτροπής,

               Κατόπιν διαβίβασης του σχεδίου νομοθετικής πράξης στα εθνικά κοινοβούλια,

               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  5
               ,

               Έχοντας υπόψη τη γνώμη της Επιτροπής των Περιφερειών
                  6
               ,

               Αποφασίζοντας σύμφωνα με τη συνήθη νομοθετική διαδικασία,

               Εκτιμώντας τα ακόλουθα:

               (1)Η απόφαση 2003/17/ΕΚ του Συμβουλίου
                  7
                προβλέπει ότι, υπό ορισμένες προϋποθέσεις, οι καλλιεργητικοί έλεγχοι που διενεργούνται σε ορισμένες σποροπαραγωγικές καλλιέργειες στις τρίτες χώρες που απαριθμούνται στον κατάλογο πρέπει να θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τη νομοθεσία της Ένωσης και ότι, υπό ορισμένες προϋποθέσεις, οι σπόροι προς σπορά ορισμένων ειδών κτηνοτροφικών φυτών, δημητριακών, τεύτλων, καθώς και ελαιούχων και κλωστικών φυτών που παράγονται στις εν λόγω χώρες θεωρούνται ισοδύναμοι με τους σπόρους προς σπορά που παράγονται σύμφωνα με τη νομοθεσία της Ένωσης.

               (2)Η Βραζιλία έχει υποβάλει αίτημα προς την Επιτροπή για τη χορήγηση ισοδυναμίας στο σύστημα καλλιεργητικών ελέγχων της των σπόρων προς σπορά κτηνοτροφικών φυτών και δημητριακών, καθώς και στους σπόρους προς σπορά κτηνοτροφικών φυτών και δημητριακών που παράγονται και πιστοποιούνται στη Βραζιλία.

               (3)Η Επιτροπή εξέτασε τη σχετική νομοθεσία της Βραζιλίας και το 2016 διενήργησε έλεγχο σχετικά με το σύστημα των επίσημων ελέγχων και της πιστοποίησης των σπόρων προς σπορά κτηνοτροφικών φυτών και δημητριακών στη Βραζιλία και την ισοδυναμία του με τις απαιτήσεις της Ένωσης
                  8
               .

               (4)Κατόπιν του εν λόγω ελέγχου, διαπιστώθηκε ότι οι καλλιεργητικοί έλεγχοι των σποροπαραγωγικών καλλιεργειών, η δειγματοληψία, οι δοκιμές και οι επίσημοι έλεγχοι εκ των υστέρων των σπόρων προς σπορά κτηνοτροφικών φυτών και δημητριακών διενεργούνται σωστά και πληρούν τους όρους του παραρτήματος II της απόφασης 2003/17/ΕΚ και τις αντίστοιχες απαιτήσεις των οδηγιών 66/401/ΕΟΚ και 66/402/ΕΟΚ. Επιπλέον, συνήχθη το συμπέρασμα ότι οι εθνικές αρχές που είναι αρμόδιες για την εφαρμογή της πιστοποίησης των σπόρων προς σπορά στη Βραζιλία είναι επαρκείς και λειτουργούν ορθά.

               (5)Η Μολδαβία έχει υποβάλει αίτημα προς την Επιτροπή για τη χορήγηση ισοδυναμίας στο σύστημα καλλιεργητικών ελέγχων της των σπόρων προς σπορά δημητριακών, κηπευτικών, καθώς και ελαιούχων και κλωστικών φυτών, και στους σπόρους προς σπορά δημητριακών, κηπευτικών, καθώς και ελαιούχων και κλωστικών φυτών που παράγονται και πιστοποιούνται στη Μολδαβία.

               (6)Η Επιτροπή εξέτασε τη σχετική νομοθεσία της Μολδαβίας και το 2016 διενήργησε έλεγχο σχετικά με το σύστημα των επίσημων ελέγχων και της πιστοποίησης των σπόρων προς σπορά δημητριακών, κηπευτικών, καθώς και ελαιούχων και κλωστικών φυτών στη Μολδαβία και την ισοδυναμία του με τις απαιτήσεις της Ένωσης
                  9
               .

               (7)Κατόπιν του εν λόγω ελέγχου, διαπιστώθηκε ότι οι καλλιεργητικοί έλεγχοι των σποροπαραγωγικών καλλιεργειών, η δειγματοληψία, οι δοκιμές και οι επίσημοι έλεγχοι εκ των υστέρων των σπόρων προς σπορά δημητριακών, κηπευτικών, καθώς και ελαιούχων και κλωστικών φυτών διενεργούνται σωστά και πληρούν τις απαιτήσεις του παραρτήματος ΙΙ της οδηγίας 2003/17/ΕΚ και τις αντίστοιχες απαιτήσεις των οδηγιών 66/402/ΕΟΚ, 2002/55/ΕΚ και 2002/57/ΕΚ. Επιπλέον, συνήχθη το συμπέρασμα ότι οι εθνικές αρχές που είναι αρμόδιες για την εφαρμογή της πιστοποίησης των σπόρων προς σπορά στη Μολδαβία είναι επαρκείς και λειτουργούν ορθά.

               (8)Ως εκ τούτου, είναι σκόπιμο να χορηγηθεί ισοδυναμία όσον αφορά τους καλλιεργητικούς ελέγχους που διενεργούνται σε σπόρους προς σπορά κτηνοτροφικών φυτών και δημητριακών στη Βραζιλία, καθώς και σε σπόρους προς σπορά κτηνοτροφικών φυτών και δημητριακών που παράγονται στη Βραζιλία και έχουν πιστοποιηθεί επίσημα από τις αρχές της.

               (9)Επίσης, είναι σκόπιμο να χορηγηθεί ισοδυναμία όσον αφορά τους καλλιεργητικούς ελέγχους που διενεργούνται σε σπόρους προς σπορά δημητριακών, κηπευτικών, καθώς και ελαιούχων και κλωστικών φυτών στη Μολδαβία, και σε σπόρους προς σπορά δημητριακών, κηπευτικών, καθώς και ελαιούχων και κλωστικών φυτών που παράγονται στη Μολδαβία και έχουν πιστοποιηθεί επίσημα από τις αρχές της.

               (10)Υπάρχει ζήτηση στην Ένωση για την εισαγωγή σπόρων προς σπορά κηπευτικών από τρίτες χώρες, μεταξύ των οποίων και η Μολδαβία. Ως εκ τούτου, οι διατάξεις της απόφασης 2003/17/ΕΚ θα πρέπει να καλύπτουν τους σπόρους προς σπορά κηπευτικών που αναφέρονται στην οδηγία 2002/55/ΕΚ, προκειμένου να αντιμετωπίσουν τις απαιτήσεις για τους εν λόγω σπόρους προς σπορά, που κατάγονται από τη Μολδαβία, καθώς και από άλλες τρίτες χώρες στο μέλλον.

               (11)Προκειμένου η παρούσα απόφαση να είναι σύμφωνη με τους εφαρμοστέους κανόνες της Διεθνούς Ένωσης Ελέγχου Σπόρων (ISTA), θα πρέπει να παρέχεται δήλωση ως επίσημη πληροφορία από την οικεία τρίτη χώρα ότι διενεργήθηκαν δειγματοληπτικός έλεγχος και δοκιμές των σπόρων προς σπορά σύμφωνα με τους κανόνες της ISTA για το πορτοκαλί ή μπλε δελτίο και οι σπορομερίδες θα πρέπει να συνοδεύονται από το εν λόγω δελτίο.

               (12)Συνεπώς, η απόφαση 2003/17/ΕΚ θα πρέπει να τροποποιηθεί αναλόγως,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1
               Τροποποιήσεις της απόφασης 2003/17/ΕΚ

               Η απόφαση 2003/17/ΕΚ τροποποιείται ως εξής:

               1)Στο άρθρο 1, η εισαγωγική φράση αντικαθίσταται από την ακόλουθη:

               «Οι καλλιεργητικοί έλεγχοι των σποροπαραγωγικών καλλιεργειών των ειδών που προσδιορίζονται στο παράρτημα Ι, οι οποίοι διενεργούνται στις τρίτες χώρες που απαριθμούνται στο εν λόγω παράρτημα, θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, εφόσον:»

               2)Το άρθρο 2 αντικαθίσταται από το ακόλουθο κείμενο:

               «Άρθρο 2

               Σπόροι προς σπορά των ειδών που προσδιορίζονται στο παράρτημα Ι, οι οποίοι παράγονται στις τρίτες χώρες που απαριθμούνται στο εν λόγω παράρτημα και πιστοποιούνται επίσημα από τις αρχές που απαριθμούνται στο παράρτημα αυτό, θεωρούνται ισοδύναμοι με τους σπόρους που είναι σύμφωνοι με τις οδηγίες 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, εάν πληρούν τους όρους που καθορίζονται στο μέρος Β του παραρτήματος ΙΙ.»

               3)Το άρθρο 3 τροποποιείται ως εξής:

               α)η παράγραφος 1 αντικαθίσταται από το ακόλουθο κείμενο:

               «1.Όταν η “αλλαγή ετικέτας και του συστήματος σφράγισης” των ισοδύναμων σπόρων προς σπορά, όπως αναφέρουν τα συστήματα του Οργανισμού Οικονομικής Συνεργασίας και Ανάπτυξης (ΟΟΣΑ) για την πιστοποίηση των ποικιλιών των σπόρων προς σπορά που προορίζονται για το διεθνές εμπόριο*, γίνεται στην Κοινότητα, εφαρμόζονται, τηρουμένων των αναλογιών, οι διατάξεις των οδηγιών 66/401/ΕΟΚ, 66/402/ΕΟΚ, 2002/54/ΕΚ, 2002/55/ΕΚ και 2002/57/ΕΚ, όσον αφορά την εκ νέου σφράγιση των συσκευασιών σπόρων προς σπορά που έχουν παραχθεί στην Κοινότητα.

               Το πρώτο εδάφιο εφαρμόζεται με την επιφύλαξη των κανόνων του ΟΟΣΑ που διέπουν τις εργασίες αυτές.

               ______________

               *συστήματα του ΟΟΣΑ για την πιστοποίηση των ποικιλιών των σπόρων προς σπορά που προορίζονται για το διεθνές εμπόριο, http://www.oecd.org/tad/code/seeds.htm»

               β)στην παράγραφο 2, το στοιχείο β) αντικαθίσταται από το ακόλουθο κείμενο:

               «β)για μικρές συσκευασίες ΕΚ, όπως ορίζονται από τις οδηγίες 66/401/ΕΟΚ, 2002/54/ΕΚ ή 2002/55/ΕΚ.»

               4)Τα παραρτήματα τροποποιούνται σύμφωνα με το παράρτημα της παρούσας απόφασης.

               Άρθρο 2
               Έναρξη ισχύος

               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

               Άρθρο 3
               Αποδέκτες

               Η παρούσα απόφαση απευθύνεται στα κράτη μέλη.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)
                  ΕΕ 125 της 11.7.1966, σ. 2298/66.

                     (2)
                  ΕΕ 125 της 11.7.1966, σ. 2309/66.

                     (3)
                  ΕΕ L 193 της 20.7.2002, σ. 33.

                     (4)
                  ΕΕ L 193 της 20.7.2002, σ. 74.

                     (5)
                  ΕΕ C της , σ. .

                     (6)
                  ΕΕ C της , σ. .

                     (7)
                  Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8/10 της 14.1.2003).

                     (8)
                  Τελική έκθεση ελέγχου που διενεργήθηκε στη Βραζιλία από τις 11 Απριλίου 2016 έως τις 19 Απριλίου 2016, με σκοπό την αξιολόγηση του συστήματος επίσημων ελέγχων και πιστοποίησης σπόρων προς σπορά και της ισοδυναμίας του με τις απαιτήσεις της Ευρωπαϊκής Ένωσης.

                     (9)
                  Τελική έκθεση ελέγχου που διενεργήθηκε στη Δημοκρατία της Μολδαβίας  από τις 14 έως τις 21 Ιουνίου 2016, με σκοπό την αξιολόγηση του συστήματος επίσημων ελέγχων και πιστοποίησης σπόρων προς σπορά και της ισοδυναμίας τους με τις απαιτήσεις της Ευρωπαϊκής Ένωσης.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.11.2017
            COM(2017) 643 final
            ΠΑΡΑΡΤΗΜΑ
            της πρότασης
            ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/17/ΕΚ του Συμβουλίου όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών κτηνοτροφικών φυτών και δημητριακών που διενεργούνται στη Βραζιλία και την ισοδυναμία των σπόρων προς σπορά κτηνοτροφικών φυτών και δημητριακών που παράγονται στη Βραζιλία, και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών, κηπευτικών καθώς και ελαιούχων και κλωστικών φυτών που διενεργούνται στη Μολδαβία και την ισοδυναμία των σπόρων προς σπορά δημητριακών, κηπευτικών καθώς και ελαιούχων και κλωστικών φυτών που παράγονται στη Μολδαβία

               ΠΑΡΑΡΤΗΜΑ

               Τα παραρτήματα I και II τροποποιούνται ως εξής:

               1)Το παράρτημα I τροποποιείται ως εξής:

               α)Στον πίνακα, παρεμβάλλονται οι ακόλουθες καταχωρίσεις με αλφαβητική σειρά:

                        «BR

                        Ministry of Agriculture, Livestock and Food Supply

                        Esplanada dos Ministérios, bloco D

                        70.043-900 Brasilia-DF

                        66/401/EΟΚ

                        66/402/EΟΚ»

                        «MD

                        National Agency for Food Safety (ANSA)

                        str. Mihail Kogălniceanu 63,

                        MD-2009, Chisinau

                        66/402/EΟΚ

                        2002/55/EΚ

                        2002/57/EΚ»

               β)Στην υποσημείωση στον εν λόγω πίνακα, παρεμβάλλονται οι ακόλουθοι όροι με αλφαβητική σειρά: «BR – Βραζιλία», «MD – Μολδαβία».

               2)Το παράρτημα II τροποποιείται ως εξής:

               α)στο σημείο 1, η πέμπτη περίπτωση του σημείου Α αντικαθίσταται από το ακόλουθο κείμενο:

               «–σπόροι αραβοσίτου και σόργου, στην περίπτωση των σπόρων Zea mays και Sorghum spp., που αναφέρει η οδηγία 66/402/ΕΟΚ,

               –σπόροι κηπευτικών, στην περίπτωση των ειδών που αναφέρει η οδηγία 2002/55/ΕΚ.»

               β)το σημείο B τροποποιείται ως ακολούθως:

               i)στο σημείο 1 πρώτο εδάφιο, η πέμπτη περίπτωση αντικαθίσταται από το ακόλουθο κείμενο:

               «–σπόροι αραβοσίτου και σόργου, στην περίπτωση των σπόρων Zea mays και Sorghum spp., που αναφέρει η οδηγία 66/402/ΕΟΚ,

               –σπόροι κηπευτικών, στην περίπτωση των ειδών που αναφέρει η οδηγία 2002/55/ΕΚ.»

               ii)στο σημείο 2.1, οι περιπτώσεις αντικαθίστανται με το ακόλουθο κείμενο:

               «–οδηγία 66/401/ΕΟΚ, παράρτημα II,

               –οδηγία 66/402/ΕΟΚ, παράρτημα II,

               –οδηγία 2002/54/ΕΚ, παράρτημα I σημείο B,

               –οδηγία 2002/55/ΕΚ, παράρτημα II,

               –οδηγία 2002/57/ΕΚ, παράρτημα II.»

               iii)στο σημείο 2.2, οι περιπτώσεις αντικαθίστανται με το ακόλουθο κείμενο:

               «–οδηγία 66/401/ΕΟΚ, παράρτημα ΙΙΙ, στήλες 3 και 4,

               –οδηγία 66/402/ΕΟΚ, παράρτημα ΙΙΙ, στήλες 3 και 4,

               –οδηγία 2002/54/ΕΚ, παράρτημα II, δεύτερη γραμμή,

               –οδηγία 2002/55/ΕΚ, παράρτημα III,

               –οδηγία 2002/57/ΕΚ, παράρτημα III, στήλες 3 και 4.»

               iv)στο σημείο 3.1, η δεύτερη περίπτωση αντικαθίσταται από το ακόλουθο κείμενο:

               «−μνεία του ότι διενεργήθηκαν δειγματοληπτικός έλεγχος και δοκιμές των σπόρων σύμφωνα με τις χρησιμοποιούμενες διεθνείς μεθόδους, η οποία διατυπώνεται ως εξής: “Δειγματοληψία και ανάλυση σύμφωνα με τους κανόνες της ISTA για το πορτοκαλί ή μπλε δελτίο διενεργηθείσα από... (ονομασία ή αρχικά του κέντρου δοκιμών σπόρων ISTA)”,»

               v)το σημείο 4 αντικαθίσταται ως εξής:

               «4.Οι σπορομερίδες συνοδεύονται από πορτοκαλί ή μπλε δελτίο της ISTA που δίνει πληροφορίες σχετικά με τις προϋποθέσεις που αναφέρει το σημείο 2.»


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2017
            COM(2017) 625 final
            2017/0274(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2019, του ετήσιου ποσού για το 2018, της πρώτης δόσης για το 2018 και ενδεικτικής και μη δεσμευτικής πρόβλεψης για τα αναμενόμενα ετήσια ποσά των συνεισφορών για τα έτη 2020 και 2021

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η πρόταση καλύπτει:

                  –
                        το ανώτατο όριο του ετήσιου ποσού των συνεισφορών για το 2019·

                  –
                        το ετήσιο ποσό των συνεισφορών για το 2018·

                  –
                        το ποσό της πρώτης δόσης της συνεισφοράς για το 2018.

                  –
                        Μη δεσμευτική πρόβλεψη, για τα αναμενόμενα ετήσια ποσά για τα έτη 2020 και 2021.

                  Η διαχείριση του 11ου Ευρωπαϊκού Ταμείου Ανάπτυξης (ΕΤΑ) και των άλλων κονδυλίων του ΕΤΑ που είναι ακόμη ανοικτά (δηλ. του όγδοου, του ένατου και του 10ου ΕΤΑ) γίνεται σύμφωνα με τους ακόλουθους κανόνες:

                  - Την τρέχουσα συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (εφεξής η «συμφωνία εταιρικής σχέσης ΑΚΕ-ΕΕ»), όπως τροποποιήθηκε τελευταία
                     1
                  .

                  - Την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης
                     2
                   (εφεξής «η εσωτερική συμφωνία για το 11ο ΕΤΑ).

                  - Τον κανονισμό (ΕΕ) 2015/323 του Συμβουλίου σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης
                     3
                   («ο δημοσιονομικός κανονισμός του 11ου ΕΤΑ»).

                  Τα προαναφερόμενα έγγραφα περιέχουν τις πολυετείς δεσμεύσεις των κρατών μελών να υποστηρίξουν οικονομικά το ταμείο του ΕΤΑ. Ο δημοσιονομικός κανονισμός του 11ου ΕΤΑ προβλέπει τακτικές συνεισφορές των κρατών μελών στο ταμείο του ΕΤΑ σύμφωνα με προκαθορισμένες οικονομικές δεσμεύσεις. Οι τακτικές συνεισφορές πραγματοποιούνται βάσει αποφάσεων του τεχνικού συμβουλίου στις οποίες αποτυπώνεται η εκτέλεση των οικονομικών δεσμεύσεων που έχουν αποφασισθεί προηγουμένως.

                  Ορισμένες επικεφαλίδες της αιτιολογικής έκθεσης δεν έχουν, επομένως, εφαρμογή στις προσκλήσεις για καταβολή τακτικών συνεισφορών, όπως η παρούσα.

               •Συνοχή με τις ισχύουσες διατάξεις στον τομέα πολιτικής

                  Ανατρέξτε στο σημείο 1. Αιτιολόγηση και στόχοι της πρότασης.

               •Συνοχή με άλλες πολιτικές της Ένωσης

                  Ανατρέξτε στο σημείο 1. Αιτιολόγηση και στόχοι της πρότασης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Σύμφωνα με το άρθρο 21 παράγραφος 7 του δημοσιονομικού κανονισμού του 11ου ΕΤΑ, το ποσό που τελεί υπό τη διαχείριση της Επιτροπής και το ποσό που τελεί υπό τη διαχείριση της Ευρωπαϊκής Τράπεζας Επενδύσεων (ΕΤΕπ) προσδιορίζονται χωριστά.

                  Σύμφωνα με το άρθρο 52 του δημοσιονομικού κανονισμού του 11ου ΕΤΑ, η ΕΤΕπ ανακοίνωσε στην Επιτροπή τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

                  Σύμφωνα με το άρθρο 22 παράγραφος 1 του δημοσιονομικού κανονισμού του 11ου ΕΤΑ, οι προσκλήσεις καταβολής συνεισφορών θα πρέπει πρωτίστως να απορροφούν τα ποσά που είναι διαθέσιμα από τα προηγούμενα ΕΤΑ, το ένα μετά το άλλο. Επομένως, οι προσκλήσεις καταβολής συνεισφορών που εξετάζονται στην παρούσα πρόταση αφορούν τα ποσά του 10ου ΕΤΑ για την ΕΤΕπ και τα ποσά του 11ου ΕΤΑ για την Ευρωπαϊκή Επιτροπή.

                  Σύμφωνα με το άρθρο 21 παράγραφος 2 του δημοσιονομικού κανονισμού του 11ου ΕΤΑ, το Συμβούλιο θα αποφασίσει σχετικά με την πρόταση αυτή έως τις 15 Νοεμβρίου.

                  Σύμφωνα με το άρθρο 2 της απόφασης (ΕΕ) 2017/1206 του Συμβουλίου
                     4
                  , μειώνονται τα μερίδια των συνεισφορών των κρατών μελών που αναφέρονται στο άρθρο 1 παράγραφος 2 στοιχείο α) της εσωτερικής συμφωνίας του όγδοου και ένατου ΕΤΑ. Η μείωση εφαρμόζεται στις συνεισφορές των κρατών μελών για την τρίτη δόση του 2017 και/ή την πρώτη δόση του 2018 σύμφωνα με τη δυνατότητα προσαρμογής που επέλεξε κάθε κράτος μέλος.

                  Το άρθρο 23 παράγραφος 1 του δημοσιονομικού κανονισμού του 11ου ΕΤΑ προβλέπει ότι, εάν οι δόσεις συνεισφορών που καθίστανται απαιτητές δεν καταβληθούν εντός της καθοριζόμενης προθεσμίας, το αντίστοιχο κράτος μέλος υποχρεούται σε καταβολή τόκων επί του μη καταβληθέντος ποσού. Οι λεπτομέρειες πληρωμής των τόκων διευκρινίζονται στο ίδιο άρθρο.

               •Επικουρικότητα (σε περίπτωση μη αποκλειστικής αρμοδιότητας)

                  Ανατρέξτε στο σημείο 1. Αιτιολόγηση και στόχοι της πρότασης.

               •Αναλογικότητα

                  Ανατρέξτε στο σημείο 1. Αιτιολόγηση και στόχοι της πρότασης.

               •Επιλογή του νομικού μέσου

                  Ανατρέξτε στο σημείο 1. Αιτιολόγηση και στόχοι της πρότασης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας

                  Άνευ αντικειμένου

               •Διαβουλεύσεις με τα ενδιαφερόμενα μέρη

                  Άνευ αντικειμένου

               •Συγκέντρωση και χρήση εμπειρογνωσίας

                  Άνευ αντικειμένου

               •Εκτίμηση επιπτώσεων

                  Άνευ αντικειμένου

               •Καταλληλότητα του ρυθμιστικού πλαισίου και απλούστευση

                  Άνευ αντικειμένου

               •Θεμελιώδη δικαιώματα

                  Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Άνευ αντικειμένου

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου

               •Επεξηγηματικά έγγραφα (για οδηγίες)

                  Άνευ αντικειμένου

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου

               2017/0274 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2019, του ετήσιου ποσού για το 2018, της πρώτης δόσης για το 2018 και ενδεικτικής και μη δεσμευτικής πρόβλεψης για τα αναμενόμενα ετήσια ποσά των συνεισφορών για τα έτη 2020 και 2021

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) 2015/323 του Συμβουλίου, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης
                  5
                («ο δημοσιονομικός κανονισμός του 11ου ΕΤΑ»), και ιδίως το άρθρο 21 παράγραφος 2,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Σύμφωνα με τη διαδικασία που προβλέπεται στο άρθρο 21 παράγραφος 2 του δημοσιονομικού κανονισμού του 11ου ΕΤΑ, η Επιτροπή υποβάλλει έως τις 15 Οκτωβρίου 2017 πρόταση στην οποία προσδιορίζονται α) το ανώτατο όριο του ετήσιου ποσού της συνεισφοράς για το 2019· β) το ετήσιο ποσό της συνεισφοράς για το 2018· γ) το ποσό της πρώτης δόσης της συνεισφοράς για το 2018· και δ) ενδεικτική και μη δεσμευτική πρόβλεψη για τα αναμενόμενα ετήσια ποσά των συνεισφορών για τα έτη 2020-2021.

               (2)Σύμφωνα με το άρθρο 52 του δημοσιονομικού κανονισμού του 11ου ΕΤΑ, η Ευρωπαϊκή Τράπεζα Επενδύσεων διαβίβασε στην Επιτροπή στις 4 Σεπτεμβρίου 2017 τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα που τελούν υπό τη διαχείρισή της.

               (3)Το άρθρο 22 παράγραφος 1 του δημοσιονομικού κανονισμού του 11ου ΕΤΑ ορίζει ότι οι προσκλήσεις συνεισφορών απορροφούν πρωτίστως τα ποσά που είναι διαθέσιμα από τα προηγούμενα ΕΤΑ. Συνεπώς, θα πρέπει να γίνει πρόσκληση για ποσά του 10ου ΕΤΑ για την ΕΤΕπ και τα ποσά του 11ου ΕΤΑ για την Επιτροπή.

               (4)Η απόφαση (EE) 2016/2026 του Συμβουλίου, της 15ης Νοεμβρίου 2016, για τον καθορισμό της χρηματοδοτικής συνεισφοράς που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2018, του ετήσιου ποσού για το 2017, της πρώτης δόσης για το 2017 και ενδεικτικής και μη δεσμευτικής πρόβλεψης για τα αναμενόμενα ετήσια ποσά για τα έτη 2019 και 2020
                  6
                καθόρισε το ανώτατο όριο του ετήσιου ποσού των συνεισφορών των κρατών μελών στο ΕΤΑ για το 2018 σε 4 550 000 000 EUR για την Επιτροπή και σε  250 000 000 EUR για την ΕΤΕπ.

               (5)Σύμφωνα με την απόφαση (EΕ) 2017/1206 του Συμβουλίου, της 4ης Ιουλίου 2017, για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένης της δεύτερης δόσης για το 2017,
                  7
                θεσπίστηκε μείωση της συνεισφοράς ύψους 200 000 000 EUR από αποδεσμευμένα κεφάλαια του όγδοου και του ένατου ΕΤΑ.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το ανώτατο όριο του ετήσιου ποσού των συνεισφορών των κρατών μελών στο ΕΤΑ για το 2019 ορίζεται σε 4 900 000 000 EUR. Κατανέμεται σε 4 600 000 000 EUR για την Επιτροπή και 300 000 000 EUR για την ΕΤΕπ.

               Άρθρο 2

               Το ετήσιο ποσό των συνεισφορών των κρατών μελών στο ΕΤΑ για το 2018 ορίζεται σε 4 800 000 000 EUR. Κατανέμεται σε 4 550 000 000 EUR για την Επιτροπή και 250 000 000 EUR για την ΕΤΕπ.

               Άρθρο 3

               Οι μεμονωμένες συνεισφορές προς το Ευρωπαϊκό Ταμείο Ανάπτυξης που πρέπει να καταβληθούν από τα κράτη μέλη στην Ευρωπαϊκή Επιτροπή και στην Ευρωπαϊκή Τράπεζα Επενδύσεων ως πρώτη δόση για το 2018 καθορίζονται στον πίνακα του παραρτήματος της παρούσας απόφασης.

               Οι πληρωμές των εν λόγω συνεισφορών μπορούν να συνδυαστούν με προσαρμογές κατά την εφαρμογή της μείωσης των συνεισφορών για το ποσό των 200 000 000 EUR από τα αποδεσμευμένα κεφάλαια του όγδοου και ένατου ΕΤΑ, έπειτα από σχέδιο προσαρμογής που κοινοποιεί κάθε κράτος μέλος.

               Άρθρο 4

               Η ενδεικτική, μη δεσμευτική πρόβλεψη για τα αναμενόμενα ετήσια ποσά των συνεισφορών για το έτος 2020 καθορίζεται με την παρούσα πρόταση σε 4 600 000 000 EUR για την Επιτροπή και σε 300 000 000 EUR για την ΕΤΕπ, και για το 2021 σε 4 700 000 000 EUR για την Επιτροπή και σε 300 000 000 για την ΕΤΕπ.

               Άρθρο 5

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 317 της 15.12.2000, σ. 3.

                     (2)
                  ΕΕ L 210 της 6.8.2013, σ. 1.

                     (3)
                  ΕΕ L 58 της 3.3.2015, σ. 17-38.

                     (4)
                  ΕΕ L 173 της 6.7.2017, σ. 15.

                     (5)
                  ΕΕ L 58 της 3.3.2015, σ. 17.

                     (6)
                  ΕΕ L 313 της 19.11.2016, σ. 25.

                     (7)
                  ΕΕ L 173 της 6.7.2017, σ. 15.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2017
            COM(2017) 625 final
            ΠΑΡΑΡΤΗΜΑ
            στην
            Πρόταση για Απόφαση του Συμβουλίου
            για τον καθορισμό των χρηματοδοτικών συνεισφορών που πρέπει να καταβάλουν τα κράτη μέλη για τη χρηματοδότηση του Ευρωπαϊκού Ταμείου Ανάπτυξης, συμπεριλαμβανομένων του ανώτατου ορίου για το 2019, του ετήσιου ποσού για το 2018, της πρώτης δόσης για το 2018 και ενδεικτικής και μη δεσμευτικής πρόβλεψης για τα αναμενόμενα ετήσια ποσά των συνεισφορών για τα έτη 2020 και 2021

               ΠΑΡΑΡΤΗΜΑ

                        ΚΡΑΤΗ ΜΕΛΗ

                        Κλείδα 10ου ΕΤΑ %

                        Κλείδα 11ου ΕΤΑ %

                        1η δόση 2018 (EUR)

                        Σύνολο

                        Επιτροπή

                        ΕΤΕπ

                        11ο ΕΤΑ

                        10ο ΕΤΑ

                        BEΛΓΙΟ

                        3,53

                        3,24927

                        66 610 035,00

                        5 295 000,00

                        71 905 035,00

                        BΟΥΛΓΑΡIA

                        0,14

                        0,21853

                        4 479 865,00

                        210 000,00

                        4 689 865,00

                        ΤΣΕΧΙΚΗ ΔΗΜΟΚΡΑΤΙΑ

                        0,51

                        0,79745

                        16 347 725,00

                        765 000,00

                        17 112 725,00

                        ΔΑΝΙΑ

                        2,00

                        1,98045

                        40 599 225,00

                        3 000 000,00

                        43 599 225,00

                        ΓΕΡΜΑΝΙΑ

                        20,50

                        20,57980

                        421 885 900,00

                        30 750 000,00

                        452 635 900,00

                        EΣΘONIA

                        0,05

                        0,08635

                        1 770 175,00

                        75 000,00

                        1 845 175,00

                        IΡΛΑΝΔΙΑ

                        0,91

                        0,94006

                        19 271 230,00

                        1 365 000,00

                        20 636 230,00

                        EΛΛAΔA

                        1,47

                        1,50735

                        30 900 675,00

                        2 205 000,00

                        33 105 675,00

                        ΙΣΠΑΝΙΑ

                        7,85

                        7,93248

                        162 615 840,00

                        11 775 000,00

                        174 390 840,00

                        ΓΑΛΛΙΑ

                        19,55

                        17,81269

                        365 160 145,00

                        29 325 000,00

                        394 485 145,00

                        ΚΡΟΑΤΙΑ

                        0,00

                        0,22518

                        4 616 190,00

                        0,00

                        4 616 190,00

                        ITAΛΙΑ

                        12,86

                        12,53009

                        256 866 845,00

                        19 290 000,00

                        276 156 845,00

                        ΚΥΠΡΟΣ

                        0,09

                        0,11162

                        2 288 210,00

                        135 000,00

                        2 423 210,00

                        ΛΕΤΤΟΝΙΑ

                        0,07

                        0,11612

                        2 380 460,00

                        105 000,00

                        2 485 460,00

                        ΛΙΘΟΥΑΝΙΑ

                        0,12

                        0,18077

                        3 705 785,00

                        180 000,00

                        3 885 785,00

                        ΛΟΥΞΕΜΒΟΥΡΓΟ

                        0,27

                        0,25509

                        5 229 345,00

                        405 000,00

                        5 634 345,00

                        ΟΥΓΓΑΡΙΑ

                        0,55

                        0,61456

                        12 598 480,00

                        825 000,00

                        13 423 480,00

                        ΜΑΛΤΑ

                        0,03

                        0,03801

                        779 205,00

                        45 000,00

                        824 205,00

                        ΚΑΤΩ ΧΩΡΕΣ

                        4,85

                        4,77678

                        97 923 990,00

                        7 275 000,00

                        105 198 990,00

                        ΑΥΣΤΡΙΑ

                        2,41

                        2,39757

                        49 150 185,00

                        3 615 000,00

                        52 765 185,00

                        ΠΟΛΩΝΙΑ

                        1,30

                        2,00734

                        41 150 470,00

                        1 950 000,00

                        43 100 470,00

                        ΠΟΡΤΟΓΑΛΙΑ

                        1,15

                        1,19679

                        24 534 195,00

                        1 725 000,00

                        26 259 195,00

                        ΡΟΥΜΑΝΙΑ

                        0,37

                        0,71815

                        14 722 075,00

                        555 000,00

                        15 277 075,00

                        ΣΛΟΒΕΝΙΑ

                        0,18

                        0,22452

                        4 602 660,00

                        270 000,00

                        4 872 660,00

                        ΣΛΟΒΑΚΙΑ

                        0,21

                        0,37616

                        7 711 280,00

                        315 000,00

                        8 026 280,00

                        ΦΙΝΛΑΝΔΙΑ

                        1,47

                        1,50909

                        30 936 345,00

                        2 205 000,00

                        33 141 345,00

                        ΣΟΥΗΔΙΑ

                        2,74

                        2,93911

                        60 251 755,00

                        4 110 000,00

                        64 361 755,00

                        ΗΝΩΜΕΝΟ ΒΑΣΙΛΕΙΟ

                        14,82

                        14,67862

                        300 911 710,00

                        22 230 000,00

                        323 141 710,00

                        ΣΥΝΟΛΟ ΕΕ-28

                        100,00

                        100,00

                        2 050 000 000,00

                        150 000 000,00

                        2 200 000 000,00


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 639 final
            2017/0281(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            της…για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XXI (Στατιστικές) της συμφωνίας ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος XXI (Στατιστικές) της συμφωνίας ΕΟΧ, ώστε να ενσωματωθεί στη συμφωνία ΕΟΧ ο κανονισμός (ΕΕ) 2016/792 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τους εναρμονισμένους δείκτες τιμών καταναλωτή και τον δείκτη τιμών κατοικιών και την κατάργηση του κανονισμού (ΕΚ) αριθ. 2494/95 του Συμβουλίου
                  1
               .

               Ο κανονισμός (ΕΕ) 2016/792 θεσπίζει κοινό πλαίσιο για την ανάπτυξη, την παραγωγή και τη διάδοση των εναρμονισμένων δεικτών τιμών καταναλωτή (ΕνΔΤΚ) και του δείκτη τιμών κατοικιών (ΔΤΚατ) σε ενωσιακό και εθνικό επίπεδο.

               Οι εν λόγω δείκτες δεν έχουν θεσπιστεί στο Λιχτενστάιν, το οποίο ως εκ τούτου ζητεί να εξαιρεθεί από την εφαρμογή του παρόντος κανονισμού. Το Λιχτενστάιν απαλλάσσεται επί του παρόντος από τη συγκέντρωση δεδομένων σύμφωνα με τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995
                  2
               , δυνάμει προσαρμογής που περιλαμβάνεται στο σημείο 19α (στ) του παραρτήματος XXI της συμφωνίας ΕΟΧ. Συνεπώς, το Λιχτενστάιν ζητεί η εξαίρεση αυτή να εξακολουθήσει να ισχύει όσον αφορά τον κανονισμό (ΕΕ) 2016/792.

               •Συνοχή με τις ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 338 παράγραφος 1 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  3
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή να διασφαλίζει την ομοιογένεια της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

                  Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή του νομικού μέσου

                  Δυνάμει του άρθρου 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Συγκέντρωση και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης του κανονισμού (ΕΕ) 2016/792 στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               Άνευ αντικειμένου

               2017/0281 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               της…

                  για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XXI (Στατιστικές) της συμφωνίας ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  4
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  5
                (η «συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα XXI (Στατιστικές) της συμφωνίας ΕΟΧ.

               (3)Ο κανονισμός (ΕΕ) 2016/792 του Ευρωπαϊκού Κοινοβουλίου και του Συμβουλίου
                  6
                πρέπει να ενσωματωθεί στη συμφωνία ΕΟΧ.

               (4)Επομένως, το παράρτημα XXI (Στατιστικές) της συμφωνίας ΕΟΧ θα πρέπει να τροποποιηθεί αναλόγως.

               (5)Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του παραρτήματος XXI (Στατιστικές) της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει από την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 135 της 24.12.2016, σ. 11.

                     (2)
                  ΕΕ L 257 της 27.10.1995, σ. 1.

                     (3)
                  ΕΕ L 305 της 30.11.1994, σ. 6-8.

                     (4)
                  ΕΕ L 305 της 30.11.1994, σ. 6.

                     (5)
                  ΕΕ L 1 της 3.1.1994, σ. 3.

                     (6)
                  Κανονισμός (ΕΕ) 2016/792 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τους εναρμονισμένους δείκτες τιμών καταναλωτή και τον δείκτη τιμών κατοικιών και την κατάργηση του κανονισμού (ΕΚ) αριθ. 2494/95 του Συμβουλίου, (ΕΕ L 135 της 24.5.2016, σ. 11).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.11.2017
            COM(2017) 639 final
            ΠΑΡΑΡΤΗΜΑ
            της
            πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ οσον αφορά την τροποποίηση του κανονισμού λειτουργίας της Μεικτής Επιτροπής του ΕΟΧ

               ΠΑΡΑΡΤΗΜΑ

               ΑΠΟΦΑΣΗ αριθ. …/2017 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  για την τροποποίηση του παραρτήματος XXI (Στατιστικές) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) 2016/792 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τους εναρμονισμένους δείκτες τιμών καταναλωτή και τον δείκτη τιμών κατοικιών και την κατάργηση του κανονισμού (ΕΚ) αριθ. 2494/95 του Συμβουλίου
                  1
                πρέπει να ενσωματωθεί στη συμφωνία ΕΟΧ.

               (2)Ο κανονισμός (ΕΕ) 2016/792 καταργεί τον κανονισμό (ΕΚ) αριθ. 2494/95 του Συμβουλίου
                  2
               , ο οποίος έχει ενσωματωθεί στη συμφωνία ΕΟΧ και πρέπει, συνεπώς, να διαγραφεί από τη συμφωνία ΕΟΧ.

               (3)Επομένως, το παράρτημα XXI της συμφωνίας ΕΟΧ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το κείμενο του σημείου 19α (Κανονισμός (ΕΚ) αριθ. 2494/95 του Συμβουλίου) του παραρτήματος XXI της συμφωνίας ΕΟΧ αντικαθίσταται από το ακόλουθο κείμενο:

               «32016 R 0792: Κανονισμός (ΕΕ) 2016/792 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τους εναρμονισμένους δείκτες τιμών καταναλωτή και τον δείκτη τιμών κατοικιών και την κατάργηση του κανονισμού (ΕΚ) αριθ. 2494/95 του Συμβουλίου (ΕΕ L 135 της 24.5.2016, σ. 11).

               Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

               Ο παρών κανονισμός δεν εφαρμόζεται στο Λιχτενστάιν.».

               Άρθρο 2

               Το κείμενο του κανονισμού (ΕΕ) 2016/792 στην ισλανδική και τη νορβηγική γλώσσα, το οποίο δημοσιεύεται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικό.

               Άρθρο 3

               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.

                  3Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)
                  ΕΕ L 135 της 24.5.2016, σ. 11.

                     (2)
                  ΕΕ L 257 της 27.10.1995, σ. 1.

                     (3)
                  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 640 final
            2017/0282(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσηςστη Μεικτή Επιτροπή του ΕΟΧ όσον αφορά τροποποίηση του Παραρτήματος II(Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ, προκειμένου να ενσωματώσει την οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών προδιαγραφών και των κανόνων σχετικά με τις υπηρεσίες της κοινωνίας των πληροφοριών
                  1
               .

               •Συνοχή με ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ, πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στα άρθρα 114, 337 και 43 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι η θέση που λαμβάνεται εξ ονόματος της Ένωσης, όσον αφορά τις αποφάσεις αυτές, καθορίζεται από το Συμβούλιο έπειτα από πρόταση της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η εξασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

                  Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη στόχου της.

               •Επιλογή του νομικού μέσου

                  Σύμφωνα με το άρθρο 98 της συμφωνίας ΕΟΧ, το νομικό μέσο που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Συγκέντρωση και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης της οδηγίας (ΕΕ) 2015/1535 στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               Οι κύριες προσαρμογές που ζητήθηκαν από την ΕΖΕΣ

               Αιτιολόγηση και προτεινόμενη λύση:

               Ορισμός της «τεχνικής προδιαγραφής», άρθρο 1 παράγραφος 1 στοιχείο γ), προσαρμογή α)

               Η προσαρμογή διασφαλίζει ότι η πρόταση «γεωργικών προϊόντων δυνάμει του άρθρου 38 παράγραφος 1 (...) ΣΛΕΕ» δεν εφαρμόζεται ως μέρος του ορισμού της «τεχνικής προδιαγραφής», διότι το άρθρο 38 παράγραφος 1 της ΣΛΕΕ αναφέρεται στην ΚΓΠ και την ΚΑλΠ της ΕΕ, οι οποίες είναι μηχανισμοί που δεν εμπίπτουν στο πεδίο εφαρμογής της συμφωνίας ΕΟΧ. Ταυτόσημη προσαρμογή ισχύει ήδη βάσει της συμφωνίας ΕΟΧ.

               Αιτήματα για παροχή περαιτέρω πληροφοριών, άρθρο 5 παράγραφος 1, προσαρμογή γ)

               Έχει συμπεριληφθεί μία προσαρμογή για να διασφαλιστεί η επαρκής ανταλλαγή πληροφοριών μεταξύ του πυλώνα της ΕΕ και του πυλώνα ΕΖΕΣ. Σημειωτέον ότι παρόμοια προσαρμογή ισχύει ήδη βάσει της συμφωνίας ΕΟΧ.

               Γνωστοποίηση παρατηρήσεων, άρθρο 5 παράγραφος 2, προσαρμογή δ)

               Η προσαρμογή διευκρινίζει με ποιον τρόπο οι παρατηρήσεις επί σχεδίων τεχνικών κανόνων θα κοινοποιούνται μεταξύ του πυλώνα της ΕΕ και του πυλώνα ΕΖΕΣ. Σημειωτέον ότι ταυτόσημη προσαρμογή ισχύει ήδη βάσει της συμφωνίας ΕΟΧ.

               2017/0282 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί εξ ονόματος της Ευρωπαϊκής Ένωσης
                  στη Μεικτή Επιτροπή του ΕΟΧ όσον αφορά τροποποίηση του Παραρτήματος II
                  (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 114, 337 και 43 σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  4
                (εφεξής «συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ.

               (3)Η οδηγία (ΕΕ) αριθ. 2015/1535 του Ευρωπαϊκού Κοινοβουλίου και του Συμβουλίου
                  5
                πρέπει να ενσωματωθεί στη συμφωνία ΕΟΧ.

               (4)Επομένως, το παράρτημα II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ θα πρέπει να τροποποιηθεί αναλόγως.

               (5)Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ για την προτεινόμενη τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 241 της 17.9.2015, σ. 1-15.

                     (2)
                  ΕΕ L 305 της 30.11.1994, σ. 6-8

                     (3)
                  ΕΕ L 305 της 30.11.1994, σ. 6

                     (4)
                  ΕΕ L 1 της 3.1.1994, σ. 3.

                     (5)
                  Οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών κανόνων σχετικά με τις υπηρεσίες της κοινωνίας των πληροφοριών (EE L 241 της 17.9.2015, σ. 1-15).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2017
            COM(2017) 640 final
            ΠΑΡΑΡΤΗΜΑ
            της πρότασης απόφασης του Συμβουλίουγια τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή του ΕΟΧ όσον αφορά τροποποίηση του Παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
                  αριθ. .../2017

                  της

                  για την τροποποίηση του Παραρτήματος II (Τεχνικοί κανόνες, πρότυπα, δοκιμές και πιστοποίηση)
                  της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο («η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Η οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών προδιαγραφών και των κανόνων σχετικά με τις υπηρεσίες της κοινωνίας των πληροφοριών
                  1
                πρέπει να ενσωματωθεί στη συμφωνία ΕΟΧ.

               (2)Η οδηγία (ΕΕ) 2015/1535 καταργεί την οδηγία 98/34/ΕΚ του Ευρωπαϊκού Κοινοβουλίου και του Συμβουλίου
                  2
               , η οποία έχει ενσωματωθεί στη συμφωνία ΕΟΧ και η οποία πρέπει, συνεπώς, να διαγραφεί από τη συμφωνία ΕΟΧ.

               (3)Το παράρτημα II της συμφωνίας ΕΟΧ θα πρέπει, επομένως, να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το κείμενο του σημείου 1 (Οδηγία 98/34/ΕΚ του Ευρωπαϊκού Κοινοβουλίου και του Συμβουλίου) του κεφαλαίου XIX του παραρτήματος II της συμφωνίας ΕΟΧ αντικαθίσταται από το ακόλουθο κείμενο:

               «32015 L 1535: Οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών προδιαγραφών και των τεχνικών κανόνων σχετικά με τις υπηρεσίες της κοινωνίας των πληροφοριών (EE L 241 της 17.9.2015, σ. 1).

               Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

               α)Στο άρθρο 1 παράγραφος 1 στοιχείο γ), το δεύτερο εδάφιο αντικαθίσταται από το ακόλουθο κείμενο:

               «Ο όρος “τεχνική προδιαγραφή” καλύπτει επίσης τις μεθόδους και διαδικασίες παραγωγής προϊόντων που προορίζονται για ανθρώπινη διατροφή και διατροφή των ζώων, καθώς και φαρμάκων όπως ορίζονται στο άρθρο 1 της οδηγίας 2001/83/ΕΚ (απόφαση της Μεικτής Επιτροπής του ΕΟΧ αριθ. 82/2002 της 25ης Ιουνίου 2002
                  3
               ), καθώς και τις μεθόδους και διαδικασίες παραγωγής άλλων προϊόντων, εφόσον αυτές έχουν επιπτώσεις στα χαρακτηριστικά τους γνωρίσματα»·

               β)Στο άρθρο 5 παράγραφος 1 πρώτο εδάφιο, προστίθεται το ακόλουθο κείμενο:

               «Το πλήρες κείμενο του κοινοποιούμενου σχεδίου τεχνικού κανόνα διατίθεται στη γλώσσα του πρωτοτύπου καθώς και πλήρως μεταφρασμένο σε μια από τις επίσημες γλώσσες της Ένωσης.»·

               γ)Στο άρθρο 5 παράγραφος 1, προστίθεται το ακόλουθο εδάφιο:

               «Η Επιτροπή ή τα κράτη μέλη μέσω της Επιτροπής, αφενός, και η Εποπτεύουσα Αρχή της ΕΖΕΣ ή τα κράτη της ΕΖΕΣ μέσω της Εποπτεύουσας Αρχής της ΕΖΕΣ, αφετέρου, δύνανται να ζητήσουν περαιτέρω πληροφορίες σχετικά με το κοινοποιούμενο σχέδιο τεχνικού κανόνα.»·

               δ)Στο άρθρο 5 παράγραφος 2, προστίθεται το ακόλουθο εδάφιο:

               «Οι παρατηρήσεις των κρατών ΕΖΕΣ γνωστοποιούνται από την Εποπτεύουσα Αρχή της ΕΖΕΣ στην Επιτροπή υπό μορφή μίας και μόνης συντονισμένης κοινοποίησης και οι παρατηρήσεις της Επιτροπής και των κρατών μελών γνωστοποιούνται από την Επιτροπή στην Εποπτεύουσα Αρχή της ΕΖΕΣ.»·

               ε)Δεν εφαρμόζεται το άρθρο 6 παράγραφοι 3, 4, 5 και 6.»

               Άρθρο 2

               Το κείμενο του σημείου 5θ (οδηγία αριθ. 98/34/ΕΚ του Ευρωπαϊκού Κοινοβουλίου και του Συμβουλίου) του παραρτήματος XI της συμφωνίας ΕΟΧ διαγράφεται.

               Άρθρο 3

               Τα κείμενα της οδηγίας (ΕΕ) 2015/1535 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 4

               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.

                  4Άρθρο 5

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος
                     Οι Γραμματείς

                     της Μεικτής Επιτροπής του ΕΟΧ

                     (1)
                  ΕΕ L 241 της 17.9.2015, σ. 1.

                     (2)
                  ΕΕ L 204 της 21.7.1998, σ. 37.

                     (3)
                  Συμπλήρωμα ΕΟΧ αριθ. 49 της 3.10.2002, σ. 22

                     (4)
                  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.2.2018
            COM(2018) 82 final
            2018/0037(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά τροποποίηση του παραρτήματος XIII (Μεταφορές)της συμφωνίας ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος XIII (Μεταφορές) της συμφωνίας ΕΟΧ προκειμένου να ενσωματωθεί ο κανονισμός (ΕΕ) αριθ. 1305/2014 της Επιτροπής, σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης
                  1
               .

               Οι προσαρμογές που περιλαμβάνονται στο σχέδιο απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου.

               •Συνοχή με τις ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής του ΕΟΧ επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

                  Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ, πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στα άρθρα 91 και 172 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά τις αποφάσεις αυτές, έπειτα από πρόταση της Επιτροπής.

               Η ΕΥΕΔ, σε συνεργασία με την Επιτροπή, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η ΕΥΕΔ ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

                •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή να διασφαλίζει την ομοιογένεια της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε επίπεδο της Ένωσης.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28 Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή του νομικού μέσου

               Δυνάμει του άρθρου 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

               •Συλλογή και χρήση εμπειρογνωσίας

               Χωρίς αντικείμενο

               •Εκτίμηση επιπτώσεων

               Χωρίς αντικείμενο

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις από την ενσωμάτωση του κανονισμού (ΕΕ) αριθ. 1305/2014 της Επιτροπής στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               •Περιγραφή της προτεινόμενης προσαρμογής

               Ο κανονισμός (ΕΕ) αριθ. 1305/2014 της Επιτροπής προβλέπει τη σύσταση μιας «διευθύνουσας επιτροπής», που αναφέρεται στο τμήμα 7.1.4 του παραρτήματος. Η εν λόγω διευθύνουσα επιτροπή διαθέτει δομή στρατηγικής διαχείρισης για να διαχειρίζεται και να συντονίζει αποτελεσματικά τις εργασίες εφαρμογής των τεχνικών προδιαγραφών διαλειτουργικότητας («ΤΠΔ») για τις «τηλεματικές εφαρμογές για εμπορευματικές μεταφορές» (ΤΕΕΜ).

               Σύμφωνα με τη δομή δύο πυλώνων της συμφωνίας ΕΟΧ, τα καθήκοντα αυτά ανατίθενται στην Εποπτεύουσα Αρχή της ΕΖΕΣ εντός των κρατών της ΕΖΕΣ. Συνεπώς, τα κράτη της ΕΖΕΣ του ΕΟΧ ζητούν για την Εποπτεύουσα Αρχή της ΕΖΕΣ το καθεστώς του παρατηρητή στην διευθύνουσα επιτροπή.

               Πρέπει να σημειωθεί ότι τα μέλη της διευθύνουσας επιτροπής μπορεί να προτείνουν στη διευθύνουσα επιτροπή τη συμμετοχή άλλων οργανισμών ως παρατηρητών, σε περιπτώσεις που αυτό δικαιολογείται επαρκώς από τεχνική και οργανωτική άποψη.

               2018/0037 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ όσον αφορά τροποποίηση του παραρτήματος XIII (Μεταφορές)
                  της συμφωνίας ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 91 και 172, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  4
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το παράρτημα XIII (Μεταφορές) της συμφωνίας ΕΟΧ.

               (3)Ο κανονισμός (ΕΕ) αριθ. 1305/2014 της Επιτροπής
                  5
                πρέπει να ενσωματωθεί στη συμφωνία ΕΟΧ.

               (4)Το παράρτημα XIII (Μεταφορές) της συμφωνίας ΕΟΧ θα πρέπει, επομένως, να τροποποιηθεί αναλόγως.

               (5)Η θέση της Ένωσης στη Μεικτή Επιτροπή του ΕΟΧ θα πρέπει, επομένως, να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στη Μεικτή Επιτροπή του ΕΟΧ για την προτεινόμενη τροποποίηση του παραρτήματος XΙΙΙ (Μεταφορές) της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 1305/2014 της Επιτροπής, της 11ης Δεκεμβρίου 2014, σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης και την κατάργηση του κανονισμού (ΕΚ) αριθ. 62/2006 ( ΕΕ L 356 της 12.12.2014, σ. 438).

                     (2)

                        ΕΕ L 305 της 30.11.1994, σ. 6-8.

                     (3)

                        ΕΕ L 305 της 30.11.1994, σ. 6.

                     (4)

                        ΕΕ L 1 της 3.1.1994, σ. 3.

                     (5)

                        Κανονισμός (ΕΕ) αριθ. 1305/2014 της Επιτροπής, της 11ης Δεκεμβρίου 2014, σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης και την κατάργηση του κανονισμού (ΕΚ) αριθ. 62/2006 ( ΕΕ L 356 της 12.12.2014, σ. 438).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,27.2.2018
            COM(2018) 82 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XIII (Μεταφορές) της συμφωνίας ΕΟΧ

               ΠΑΡΑΡΤΗΜΑ
               ΑΠΟΦΑΣΗ αριθ. …/2018 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  της

                  για την τροποποίηση του παραρτήματος XΙΙΙ (Μεταφορές) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 1305/2014 της Επιτροπής, της 11ης Δεκεμβρίου 2014, σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης και την κατάργηση του κανονισμού (ΕΚ) αριθ. 62/2006
                  1
                πρέπει να ενσωματωθεί στη συμφωνία ΕΟΧ.

               (2)Ο κανονισμός (ΕΕ) αριθ. 1305/2014 καταργεί τον κανονισμό (ΕΚ) αριθ. 62/2006 της Επιτροπής
                  2
               , ο οποίος έχει ενσωματωθεί στη συμφωνία ΕΟΧ, και ο οποίος πρέπει, συνεπώς, να διαγραφεί από τη συμφωνία ΕΟΧ.

               (3)Το παράρτημα XIII της συμφωνίας ΕΟΧ θα πρέπει, επομένως, να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το κείμενο του σημείου 37η (Κανονισμός (ΕΚ) αριθ. 62/2006 της Επιτροπής) του παραρτήματος XIII της συμφωνίας ΕΟΧ αντικαθίσταται από το ακόλουθο κείμενο:

               «32014 R 1305: Κανονισμός (ΕΕ) αριθ. 1305/2014 της Επιτροπής, της 11ης Δεκεμβρίου 2014, σχετικά με την τεχνική προδιαγραφή διαλειτουργικότητας για το υποσύστημα «Τηλεματικές εφαρμογές για εμπορευματικές μεταφορές» του σιδηροδρομικού συστήματος της Ευρωπαϊκής Ένωσης και την κατάργηση του κανονισμού (ΕΚ) αριθ. 62/2006 (ΕΕ L 356 της 12.12.2014, σ. 438).

               Για τους σκοπούς της παρούσας συμφωνίας, ο κανονισμός προσαρμόζεται ως εξής:

               Μετά το τμήμα 7.1.4 παράγραφος 3 του παραρτήματος προστίθεται η ακόλουθη παράγραφος:

               4.
                     Η Εποπτεύουσα Αρχή της ΕΖΕΣ συμμετέχει με καθεστώς παρατηρητή στη διευθύνουσα επιτροπή.»

               Άρθρο 2

               Τα κείμενα του κανονισμού (ΕΕ) αριθ. 1305/2014 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 3

               Η παρούσα απόφαση αρχίζει να ισχύει στις […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*, ή κατά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. ../.... της ./../....
                  3
                [που ενσωματώνει την οδηγία 2012/34/ΕΕ], ανάλογα με το ποια ημερομηνία είναι μεταγενέστερη.

                  4Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)

                        ΕΕ L 356 της 12.12.2014, σ. 438.

                     (2)

                        ΕΕ L 13 της 18.1.2006, σ. 1.

                     (3)

                        ΕΕ L …*
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.3.2018
            COM(2018) 83 final
            2018/0039(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή του ΕΟΧ όσον αφορά τροποποίηση του παραρτήματος XXII (εταιρικό δίκαιο) και του πρωτοκόλλου 37 (που περιλαμβάνει τον κατάλογο που προβλέπεται στο άρθρο 101) της συμφωνίας ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος XXII (εταιρικό δίκαιο) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ με σκοπό την ενσωμάτωση του κανονισμού (ΕΕ) αριθ. 537/2014 σχετικά με τις ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος
                  1
                και της οδηγίας 2014/56/ΕΕ για τους υποχρεωτικούς ελέγχους των ετήσιων και των ενοποιημένων λογαριασμών
                  2
               .

               Οι προσαρμογές που περιλαμβάνονται στο επισυναπτόμενο σχέδιο απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου. Συνεπώς, θέση της Ένωσης πρέπει να καθοριστεί από το Συμβούλιο.

               •Συνοχή με τις ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής του ΕΟΧ επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ, πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στα άρθρα 50 και 114 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94
                  3
                του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η ΕΥΕΔ, σε συνεργασία με την Επιτροπή, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η ΕΥΕΔ ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η διασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή του νομικού μέσου

               Δυνάμει του άρθρου 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας

               Άνευ αντικειμένου

               •Διαβουλεύσεις με τα ενδιαφερόμενα μέρη

               Άνευ αντικειμένου

               •Συγκέντρωση και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               •Καταλληλότητα του κανονιστικού πλαισίου και απλούστευση

               Άνευ αντικειμένου

               •Θεμελιώδη δικαιώματα

               Άνευ αντικειμένου

               4ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης του κανονισμού (ΕΕ) αριθ. 537/2014 σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και της οδηγίας 2014/56/ΕΕ για τους υποχρεωτικούς ελέγχους των ετήσιων και των ενοποιημένων λογαριασμών στη συμφωνία ΕΟΧ.

               5ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

               Άνευ αντικειμένου

               •Επεξηγηματικά έγγραφα (για οδηγίες)

               Άνευ αντικειμένου

               •Αναλυτική επεξήγηση των επιμέρους διατάξεων της πρότασης

               Αναφορές στην «ενωσιακή νομοθεσία» που περιλαμβάνονται στον κανονισμό (ΕΕ) αριθ. 537/2014

               Σύμφωνα με το άρθρο 7 της συμφωνίας ΕΟΧ, μόνο πράξεις που έχουν ενσωματωθεί στη συμφωνία ΕΟΧ είναι δεσμευτικές για τα κράτη ΕΖΕΣ του ΕΟΧ. Ως εκ τούτου, η προσαρμογή α) του κανονισμού (ΕΕ) αριθ. 537/2014 εξασφαλίζει ότι οι διατάξεις που αναφέρονται στην εφαρμοστέα ενωσιακή νομοθεσία αντικατοπτρίζουν το γεγονός ότι, στο πλαίσιο του ΕΟΧ, το νομικό πλαίσιο αναφοράς είναι η συμφωνία ΕΟΧ και οι πράξεις που είναι ενσωματωμένες σε αυτήν.

               Άρθρα 41 και 44 του κανονισμού (ΕΕ) αριθ. 537/2014

               Το άρθρο 41 του κανονισμού θεσπίζει μεταβατικές περιόδους σχετικά με την έναρξη ισχύος της υποχρέωσης εναλλαγής νόμιμων ελεγκτών και ελεγκτικών γραφείων και διοργάνωσης διαδικασιών για την επιλογή των εν λόγω ελεγκτών. Όπως αναφέρεται στο προοίμιο του κανονισμού, η μεταβατική αυτή περίοδος είναι σημαντική «για να εξασφαλιστεί η ασφάλεια δικαίου και η ομαλή μετάβαση στο καθεστώς που εισάγεται με» τον κανονισμό. Τα ανωτέρω ισχύουν επίσης και για τα κράτη της ΕΖΕΣ. Εντούτοις, δεδομένου ότι ο κανονισμός θα ενσωματωθεί στη συμφωνία ΕΟΧ μετά την έναρξη ισχύος του στην ΕΕ, οι μεταβατικές αυτές περίοδοι πρέπει να προσαρμοστούν κατά τρόπο ώστε να διασφαλιστεί ότι οι επιχειρήσεις που είναι εγκατεστημένες στα κράτη της ΕΖΕΣ θα επωφεληθούν από την ίδια περίοδο προσαρμογής. Συνεπώς, η προσαρμογή β) τροποποιεί τις ημερομηνίες που αναφέρονται στο άρθρο 41 σε σχέση με την έναρξη ισχύος της απόφασης της Μεικτής Επιτροπής για την ενσωμάτωση του κανονισμού στη συμφωνία ΕΟΧ.

               Το άρθρο 44 του κανονισμού μεταθέτει κατά ένα έτος την έναρξη ισχύος της απαγόρευσης των ρητρών που περιορίζουν την επιλογή του ελεγκτή από τους μετόχους. Κατά συνέπεια, για τους ίδιους λόγους που εκτέθηκαν ανωτέρω, τηρουμένων των αναλογιών, η προσαρμογή γ) καθορίζει την ημερομηνία αυτή σε σχέση με την έναρξη ισχύος της παρούσας απόφασης της Μεικτής Επιτροπής του ΕΟΧ.

               Άρθρο 30γ παράγραφος 3 της οδηγίας 2006/43/ΕΚ.

               Σύμφωνα με το άρθρο 7 της συμφωνίας ΕΟΧ, μόνο πράξεις που έχουν ενσωματωθεί στη συμφωνία ΕΟΧ είναι δεσμευτικές για τα κράτη ΕΖΕΣ του ΕΟΧ. Ο Χάρτης των Θεμελιωδών Δικαιωμάτων της Ευρωπαϊκής Ένωσης αποτελεί μέσο του πρωτογενούς δικαίου της ΕΕ το οποίο δεν είναι δεσμευτικό για τρίτα κράτη και δεν είναι καθοριστικής σημασίας στο πλαίσιο του ΕΟΧ. Ως εκ τούτου, η προσαρμογή α) της οδηγίας 2014/56/ΕΕ απαλείφει την παραπομπή στον Χάρτη που περιλαμβάνεται στο άρθρο 30γ παράγραφο 3.

               Ωστόσο, η υποχρέωση των αρμόδιων αρχών ότι η δημοσιοποίηση των κυρώσεων πρέπει να σέβεται τα θεμελιώδη δικαιώματα, και ειδικότερα το δικαίωμα σεβασμού της ιδιωτικής και οικογενειακής ζωής και το δικαίωμα προστασίας των δεδομένων προσωπικού χαρακτήρα, εξακολουθεί να ισχύει και για τον ΕΟΧ.

               2018/0039 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί εξ ονόματος της Ευρωπαϊκής Ένωσης
                  στη Μεικτή Επιτροπή του ΕΟΧ όσον αφορά τροποποίηση του παραρτήματος XXII
                  (εταιρικό δίκαιο) και του πρωτοκόλλου 37 (που περιλαμβάνει τον κατάλογο που προβλέπεται
                  στο άρθρο 101) της συμφωνίας ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 50 και 114 σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  4
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  5
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα XXII (εταιρικό δίκαιο) και το πρωτόκολλο 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ.

               (3)Ο κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου
                  6
                πρέπει να ενσωματωθεί στη συμφωνία ΕΟΧ.

               (4)Η οδηγία 2014/56/ΕΕ του Ευρωπαϊκού Κοινοβουλίου και του Συμβουλίου
                  7
                πρέπει να ενσωματωθεί στη συμφωνία ΕΟΧ.

               (5)Για την ορθή λειτουργία της συμφωνίας ΕΟΧ, το πρωτόκολλο 37 της συμφωνίας ΕΟΧ πρέπει να επεκταθεί ώστε να συμπεριλαμβάνει την Επιτροπή Ευρωπαϊκών Φορέων Εποπτείας των Ελεγκτών (ΕΕΦΕΕ) που συγκροτήθηκε με τον κανονισμό (ΕΕ) αριθ. 537/2014, και το παράρτημα XXII της συμφωνίας ΕΟΧ πρέπει να τροποποιηθεί ώστε να προσδιοριστούν οι διαδικασίες συμμετοχής στην εν λόγω επιτροπή.

               (6)Το παράρτημα XXII και το πρωτόκολλο 37 της συμφωνίας ΕΟΧ θα πρέπει επομένως να τροποποιηθούν αναλόγως.

               (7)Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στη Μεικτή Επιτροπή του ΕΟΧ για την προτεινόμενη τροποποίηση του παραρτήματος XXII (εταιρικό δίκαιο) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        Κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και την κατάργηση της απόφασης 2005/909/ΕΚ της Επιτροπής (ΕΕ L 158 της 27.5.2014, σ. 77).

                     (2)

                        Οδηγία 2014/56/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την τροποποίηση της οδηγίας 2006/43/ΕΚ για τους υποχρεωτικούς ελέγχους των ετήσιων και των ενοποιημένων λογαριασμών (ΕΕ L 158 της 27.5.2014, σ. 196).

                     (3)

                        ΕΕ L 305 της 30.11.1994, σ. 6-8.

                     (4)

                        ΕΕ L 305 της 30.11.1994, σ. 6.

                     (5)

                        ΕΕ L 1 της 3.1.1994, σ. 3.

                     (6)

                        Κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και την κατάργηση της απόφασης 2005/909/ΕΚ της Επιτροπής (ΕΕ L 158 της 27.5.2014, σ. 77).

                     (7)

                        Οδηγία 2014/56/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την τροποποίηση της οδηγίας 2006/43/ΕΚ για τους υποχρεωτικούς ελέγχους των ετήσιων και των ενοποιημένων λογαριασμών (ΕΕ L 158 της 27.5.2014, σ. 196).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,2.3.2018
            COM(2018) 83 final
            ΠΑΡΑΡΤΗΜΑ
            στην
            Πρόταση για απόφαση του Συμβουλίου
            για την τροποποίηση του παραρτήματος XXII (εταιρικό δίκαιο) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ

               ΠΑΡΑΡΤΗΜΑ
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  αριθ.

                  για την τροποποίηση του παραρτήματος XXII (εταιρικό δίκαιο) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και την κατάργηση της απόφασης 2005/909/ΕΚ της Επιτροπής
                  1
               , όπως διορθώθηκε στην ΕΕ L 170 της 11.6.2014, σ. 66, πρέπει να ενσωματωθεί στη συμφωνία ΕΟΧ.

               (2)Η οδηγία 2014/56/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την τροποποίηση της οδηγίας 2006/43/ΕΚ για τους υποχρεωτικούς ελέγχους των ετήσιων και των ενοποιημένων λογαριασμών
                  2
                πρέπει να ενσωματωθεί στη συμφωνία ΕΟΧ.

               (3)Για την ορθή λειτουργία της συμφωνίας ΕΟΧ, το πρωτόκολλο 37 της συμφωνίας ΕΟΧ πρέπει να επεκταθεί ώστε να συμπεριλαμβάνει την Επιτροπή Ευρωπαϊκών Φορέων Εποπτείας των Ελεγκτών (ΕΕΦΕΕ) που συγκροτήθηκε με τον κανονισμό (ΕΕ) αριθ. 537/2014, και το παράρτημα XXII της συμφωνίας ΕΟΧ πρέπει να τροποποιηθεί ώστε να προσδιοριστούν οι διαδικασίες συμμετοχής στην εν λόγω επιτροπή.

               (4)Το παράρτημα XXII και το πρωτόκολλο 37 της συμφωνίας ΕΟΧ θα πρέπει επομένως να τροποποιηθούν αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το παράρτημα XXII της συμφωνίας ΕΟΧ τροποποιείται ως εξής:

               1.Στο σημείο 10στ (οδηγία 2006/43/ΕΚ του Ευρωπαϊκού Κοινοβουλίου και του Συμβουλίου) προστίθεται το ακόλουθο κείμενο:

               «-32014 L 0056: Οδηγία 2014/56/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 (ΕΕ L 158 της 27.5.2014, σ. 196).

               Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

               Στο άρθρο 30γ παράγραφος 3, όσον αφορά τα κράτη της ΕΖΕΣ, η φράση «που αναφέρονται στον Χάρτη Θεμελιωδών Δικαιωμάτων της Ευρωπαϊκής Ένωσης» δεν εφαρμόζεται.»

               2.Μετά το σημείο 10θ (οδηγία 2013/34/ΕΕ του Ευρωπαϊκού Κοινοβουλίου και του Συμβουλίου) παρεμβάλλονται τα ακόλουθα:

               «10ι.32014 R 0537: Κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014 , σχετικά με ειδικές απαιτήσεις όσον αφορά τον υποχρεωτικό έλεγχο οντοτήτων δημοσίου συμφέροντος και την κατάργηση της απόφασης 2005/909/ΕΚ της Επιτροπής (ΕΕ L 158 της 27.5.2014, σ. 77), όπως διορθώθηκε στην ΕΕ L 170 της 11.6.2014, σ. 66.

               Λεπτομέρειες συμμετοχής των κρατών της ΕΖΕΣ σύμφωνα με το άρθρο 101 της συμφωνίας:

               Οι αρμόδιες αρχές των κρατών της ΕΖΕΣ που αναφέρονται στο άρθρο 32 παράγραφος 1 της οδηγίας 2006/43/ΕΚ έχουν δικαίωμα πλήρους συμμετοχής στην Επιτροπή Ευρωπαϊκών Φορέων Εποπτείας των Ελεγκτών (ΕΕΦΕΕ), με τους ίδιους όρους όπως και οι αρμόδιες αρχές των κρατών μελών αλλά χωρίς δικαίωμα ψήφου. Τα μέλη από κράτη της ΕΖΕΣ δεν είναι επιλέξιμα για την προεδρία της ΕΕΦΕΕ σύμφωνα με το άρθρο 30 παράγραφος 6.

               Για τους σκοπούς της συμφωνίας, οι διατάξεις του κανονισμού προσαρμόζονται ως εξής:

               α)Η φράση «ενωσιακή ή εθνική νομοθεσία» αντικαθίσταται από τη φράση «συμφωνία ΕΟΧ ή εθνική νομοθεσία» και η φράση «ενωσιακό ή το εθνικό δίκαιο» αντικαθίσταται από τη φράση «δίκαιο της συμφωνίας ΕΟΧ ή το εθνικό δίκαιο».

               β)Στο άρθρο 41, όσον αφορά τα κράτη της ΕΖΕΣ:

               (i)η φράση «Από τις 17 Ιουνίου 2020» αντικαθίσταται από τη φράση «Έξι έτη μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]»,

               (ii)η φράση «Από τις 17 Ιουνίου 2023» αντικαθίσταται από τη φράση «Εννέα έτη μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]»,

               (iii)η φράση «τις 16 Ιουνίου 2014» αντικαθίσταται από τη φράση «την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]».

               (iv)η φράση «στις 17 Ιουνίου 2016» αντικαθίσταται από τη φράση «δύο έτη μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]»,

               γ)Στο άρθρο 44, όσον αφορά τα κράτη της ΕΖΕΣ, η φράση «17 Ιουνίου 2017» αντικαθίσταται από τη φράση «ένα έτος μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]».

               Άρθρο 2

               Το ακόλουθο σημείο προστίθεται στο πρωτόκολλο 37 της συμφωνίας:

               «40.Επιτροπή Ευρωπαϊκών Φορέων Εποπτείας των Ελεγκτών (ΕΕΦΕΕ) (κανονισμός (ΕΕ) αριθ. 537/2014 του Ευρωπαϊκού Κοινοβουλίου και του Συμβουλίου).»

               Άρθρο 3

               Τα κείμενα του κανονισμού (ΕΕ) αριθ. 537/2014, όπως διορθώθηκε στην ΕΕ L 170 της 11.6.2014, σ. 66, και της οδηγίας 2014/56/EE στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 4

               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.

                  3Άρθρο 5

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)

                        ΕΕ L 158 της 27.5.2014, σ. 77.

                     (2)

                        ΕΕ L 158 της 27.5.2014, σ. 196.

                     (3)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]